18. ΑΠΟΦΑΣΗ ΥΠΟΥΡΓΩΝ ΠΡΟΕΔΡΙΑΣ ΤΗΣ ΚΥΒΕΡΝΗΣΗΣ ΚΑΙ ΒΙΟΜΗΧΑΝΙΑΣ, ΕΝΕΡΓΕΙΑΣ ΚΑΙ ΤΕΧΝΟΛΟΓΙΑΣ Αριθ. Οικ. 34242/Φ5.2 της 10/10 Δεκ.1986 (ΦΕΚ Β΄ 862) Καθορισμός δικαιολογητικών για παροχή γνώμης για την παραχώρηση Δημόσιου Κτήματος σε Εταιρεία πετρελαιοειδών. Καθορίζουμε τα δικαιολογητικά που απαιτούνται για την παροχή γνώμης για την παραχώρηση Δημοσίου Κτήματος σε Εταιρεία Πετρελαιοειδών ως εξής: 1.Σχεδιάγραμμα (π.χ. υπό κλίμακα 1:5000) που να απεικονίζει την ευρύτερη περιοχή και τη συγκεκριμένη θέση όπου βρίσκεται η έκταση που ζητείται για παραχώρηση, σε σχέση με κάποιο γνωστό σημείο (χωριό, εθνική οδός, σιδηροδρομικός σταθμός κλπ.). 2.Σχεδιάγραμμα, υπό κλίμακα 1:500 μέχρι 1:2000, στο οποίο να προσδιορίζεται η προς παραχώρηση έκταση και μέσα σ’ αυτή να απεικονίζεται η εγκατάσταση που πρόκειται να ανεγερθεί (κτήρια, μονάδες παραγωγής, και λοιπός εξοπλισμός) και τεχνικό υπόμνημα με αιτιολόγηση του σκοπού και προορισμού της εν λόγω εγκατάστασης. Σε περίπτωση επέκτασης στο σχεδιάγραμμα πρέπει να απεικονίζεται κατά τον ίδιο τρόπο και η ήδη υφιστάμενη εγκατάσταση. Σε κάθε περίπτωση στο σχεδιάγραμμα πρέπει να αναφέρονται και οι ισχύοντες όροι δόμησης στην περιοχή, καθώς και οι συντελεστές δόμησης μετά την εν λόγω εγκατάσταση. 3.Εάν η επιχείρηση έχει υπαχθεί σε διατάξεις αναπτυξιακού νόμου, πρέπει να προσκομίζεται η σχετική απόφαση υπαγωγής καθώς και πληροφοριακό δελτίο της νέας επένδυσης. Τα πιστοποιητικά αυτά δεν μπορούν ν’ αντικατασταθούν από δήλωση του άρθρ. 8 του Νόμ. 1599/1986. 